“অনুপস্থিতিতে বিচার কেন?,” হাসিনার বিরুদ্ধে রায় নিয়ে সরব রাষ্ট্রপুঞ্জ

ওয়েব ডেস্ক: বাংলাদেশের (Bangladesh) আন্তর্জাতিক অপরাধ ট্রাইবুনালে শেখ হাসিনাকে (Sheikh Hasina) অনুপস্থিতিতেই মৃত্যুদণ্ড (Death Sentence) দেওয়ার রায় নিয়ে এবার উদ্বেগ প্রকাশ করল রাষ্ট্রপুঞ্জ (United Nations)। বাংলাদেশের প্রাক্তন প্রধানমন্ত্রীর বিরুদ্ধে এই রায় ঘোষণার পর থেকেই রাষ্ট্রপুঞ্জের মানবাধিকার দফতর সহ একাধিক আন্তর্জাতিক মানবাধিকার সংগঠন এই সিদ্ধান্তের নিন্দায় সরব হয়েছে। পাশাপাশি প্রশ্ন উঠেছে ঢাকার এই আদালতের বিচারপ্রক্রিয়া নিয়েও।

সোমবার রাতে হাসিনার মৃত্যুদণ্ডের বিরোধিতা জানিয়ে এক বিবৃতিতে রাষ্ট্রপুঞ্জের মানবাধিকার দফতরের মুখপাত্র রবিনা শামদাসানি বলেন, গত বছরের বিক্ষোভ দমন-পীড়নের শিকারদের অভিযোগের প্রেক্ষিতে এই রায় অবশ্যই তাৎপর্যপূর্ণ, কিন্তু আন্তর্জাতিক মানবাধিকার মানদণ্ড অনুযায়ী মৃত্যুদণ্ড কোনওভাবেই গ্রহণযোগ্য নয়।

আরও পড়ুন: যুদ্ধ থামতেই অশিক্ষার অন্ধকারে ডুবছে গাজার শিশুরা! এবার কী হবে?

বিবৃতিতে রবিনা মনে করিয়ে দেন, এই মামলার শুনানি অভিযুক্তের অনুপস্থিতিতে হয়েছে, যা নিয়ে তাঁদের দীর্ঘদিনের আপত্তি রয়েছে। রাষ্ট্রপুঞ্জের মানবাধিকার দফতর বারবার জানিয়েছে যে, আন্তর্জাতিক অপরাধের অভিযোগ যাচাইয়ের ক্ষেত্রে বিচার অবশ্যই ন্যায়সংগত ও স্বচ্ছ হওয়া প্রয়োজন। তিনি বলেন, “মৃত্যুদণ্ডের রায়ে আমরা গভীর দুঃখ প্রকাশ করছি। সব পরিস্থিতিতে আমরা এর বিরোধিতা করি।”

রাষ্ট্রপুঞ্জ ছাড়াও সমালোচনায় সরব হয়েছে অ্যামনেস্টি ইন্টারন্যাশনাল। লন্ডনভিত্তিক এই সংগঠন জানিয়েছে, বিচারপ্রক্রিয়া ‘সুষ্ঠু এবং ন্যায়সঙ্গত’ হয়নি। সংস্থার মতে, গত বছরের জুলাই-অগাস্টে সংঘটিত গুরুতর মানবাধিকার লঙ্ঘনের ঘটনায় ভুক্তভোগীদের ন্যায়বিচার অবশ্যই প্রাপ্য, কিন্তু মৃত্যুদণ্ড সেই অধিকার আরও খর্ব করে। বেলজিয়ামের ‘ইন্টারন্যাশনাল ক্রাইসিস গ্রুপ’-ও একই সুরে এই মামলার রায়ে হাসিনাকে মৃত্যুদণ্ড নিয়ে উদ্বেগ প্রকাশ করেছে।